Tuinier steek glo voertuig aan die brand met vrou binne-in | Maroela Media
'n Brandbestryder by die toneel. Foto: @OF_THE_SOUTH / Twitter
Die Alberton-polisie in Gauteng is op soek na 'n man in sy 50's, nadat hy Donderdagoggend glo petrol oor motor uitgegooi het, en dit aan die brand gesteek het terwyl 'n vrou nog binne die voertuig was.
Kol. Sollie Maswanganyi, 'n polisiewoordvoerder, het Donderdag aan Maroela Media gesê die voorval het omstreeks 07:00 by 'n huis in Southcrest plaasgevind. "Die man het as 'n tuinier by die huis gewerk en in 'n kamer op die perseel gebly. Hy en die huiseienaar het glo 'n onderonsie gehad en die huiseienaar het die tuinier aangesê om die perseel te verlaat," het Maswanganyi gesê.
Die tuinier het egter glo die huurder, 'n vrou in haar 40's, daarvoor blameer omdat hy uitgeskop is. "Hy het vanoggend na 'n vulstasie gestap en petrol gaan koop. Hy het haar aangeval toe sy in haar voertuig was. Hy het die petrol oor die motor uitgegooi en dit aan die brand gesteek."
Maswanganyi het gesê die tuinier het daarna van die toneel gevlug. Die vrou kon intussen uit die voertuig ontsnap, maar het brandwonde aan haar arms en gesig opgedoen. Bure het met haar na 'n nabygeleë hospitaal gejaag. Dit is nie bekend wat haar toestand is nie.
Martin O'Grady, 'n insleepvoertuigbestuurder, was kort na die voorval op die toneel. "Toe ek opdaag, het die bure die vrou in hul voertuig ingelaai. Haar wonde het ernstig gelyk en haar klere is ook gebrand," het O'Grady aan Maroela Media gesê. "Die motor het vir my soos 'n Toyota Tazz gelyk. Die motor het onder 'n afdak gestaan en is heeltemal verwoes. Die brandweer was ook op die toneel."
Die huishulp het glo die hele voorval gesien en het aan die polisie verduidelik wat gebeur het. Niemand anders is in die voorval beseer nie.